Eleki Krónika – 2006. augusztus

AUGUSZTUS 20.
Augusztus 20-án délelőtt 10 órakor, a Szent István szobornál emlékeztek meg a városlakók az államalapításról. A polgármester köszöntőjét követően került sor a hagyományos kenyérszentelésre. Ezután a városi önkormányzat nevében Pluhár László polgármester, Dr. Kerekes Éva jegyző és Varga Zoltán a megyei közgyűlés elnöke helyezett el koszorút az emlékműnél, őket követték az eleki szevezetek és magánszemélyek. Az ünnepség méltó zárásaként a városlakók megnézhették a csodás tüzijátékot.
Árgyelán Erzsébet

Pluhár László beszéde a Kiűzetés évfordulóján
Hölgyeim és Uraim, kedves Vendégeink! Tisztelt Emlékezők! A mögöttem látható emlékmű kézzel fogható példája a történelmi igazságtételnek, hiszen négy nemzetiségű Eleken a II. világháborút követően embereknek kellett akaratuk ellenére elhagyni szülőföldjüket. Így vannak ezzel sokan, akik Eleken telepedtek le, úgy hogy nekik is akartuk ellenére kellett elhagyniuk a hazájukat. A mögöttem látható emlékmű Eleken a megbékélést is szimbolizálja, példát és erőt ad
valamennyiünk számára, hogy a jövőbe vetett hittel bizalommal itt kell együtt éljünk. Tisztelt Megemlékezők! A magyarországi németek kiűzetése sokáig tabu téma volt. Azután a rendszerváltást követően rögtön elismertük, hogy a magyarországi németek 1944-től a kiűzetés jogtalan és igazságtalan intézkedések sorozata volt. Ugyanakkor Magyarországon soha nem gyökeresedett meg olyan felfogás a köztudatban, amely szerint a magyarországi németek elűzése igazolható lett volna a német hadsereg és megszállás okozta háborús szenvedésekkel. Az 1945-ben hozott kitelepítési rendelet hazaárulónak és népellenes kollektív bűnösnek nyilvánította a magyarországi németeket. Mindez rávilágít arra, hogy a kiűzetésnek elsősorban gazdasági indítékai voltak: egyrészt az állami földalap növelése a földosztáshoz, másrészt a szomszédos országokból Magyarországra menekülő, illetve az ide áttelepített – szintén elűzött – magyarok elhelyezése. De az sem mentség magyarországi németek elűzésére, hogy a győztes hatalmak etnikailag homogén államokba látták a stabilitás kulcsát és az sem, hogy Közép-Európa más államai ki akarták használni a lehetőséget a nemzeti kisebbségüktől való megszabadulásra. Sőt, vannak olyan államok, amelyek a nemzetiségek akkori jogfosztását és kitelepítését máig jogosnak és igazoltnak tartják. Nekünk ma éppen az ellen a szellemiség ellen kell felemelni szavunkat, amely úgy rendelkezett emberek sorsáról, mintha tárgyak lettek volna, ami százezrekben mért kitelepítési kvótákat határozott meg és vagonkérdésre egyszerűsítette le a problémák megoldását.
A mögöttem látható, 2001-ben felavatott emlékmű hűen adja vissza azt a nehéz és szomorú pillanatot, amikor a Magyarországról kiűzöttek százezreinek kellett elhagyniuk házukat, javaikat, szülőföldjüket. A fiatal nőt és gyermekét a gonoszt megtestesítő démon űzi el otthonából, így indultak el az ismeretlenbe. Az idős házaspár eközben tehetetlenül, szomorúan, értetlenül szemléli az események. Szükség van az ilyen emlékművekre, szükség van az emlékezésre. Fontos, hogy ismerjük a múlt történéseit, azok összefüggéseit, hiszen az a nemzet, amely nem ismeri múltját, annak jövője sincs. A szeretet a békesség és a megbocsátás kell, hogy a szívünket áthassa, bár a múlt bűneit feledni nem szabad, szolgáljon örök tanulságul, hogy a jövőben soha többet semmilyen igazságtalanság ne történjen, hogy a múltunkkal tisztában legyünk, és bár fontos a megbocsátás, felejteni nem szabad. Ez az emlékhely olyan helyet teremt, ahová el lehet jönni emlékezni, elgondolkozni a sorson, gyászolni, de erőt meríteni is. Ezeknek a gondolatoknak a szellemében helyezzük el a megemlékezés koszorúit. Köszönöm megtisztelő figyelmüket! 
Közreadta: Lantos Mihályné

Csoportos kiállítás a Művelődési Központban
A VIII. Világtalálkozó alakalmából augusztus 3-án csoportos kiállítás nyílt a Reibel Mihály Művelődési Központban. Rendhagyó volt az idei kiállítás több szempontból is. Egyrészt azért, mert ennyi művész, szám szerint tizennégy, még nem mutatkozott be egyszerre a házban, másrészt azért, mert a tizennégy alkotó közül kilenc eleki volt. A kiállítást Dr. Heim Lajosné, alpolgármester nyitotta meg, aki megnyitó beszéde után rövid tárlatvezetést tartott a közel száz résztvevőnek. Ezt követően Árgyelán György igazgató 1-1 szál rózsával köszönte meg az alkotóknak, hogy közreműködésükkel a művelődési központ ismét egy színvonalas, városhoz méltó programmal színesíthette Elek kulturális életét. A kiállítás augusztus 8-ig volt megtekinthető. Ez alatt az idő alatt több száz látogatója volt a háznak. Árgyelán György, igazgató elmondta, végre sikerült egy olyan kiállítást összeállítani, amelyen a látogatók között az óvodástól az idősebbekig szinte minden korosztály megtalálhatta a neki tetsző műveket. Nagy örömmel tölti el, hogy sok eleki alkotó számára sikerült lehetőséget biztosítani arra, hogy a nagyközönségnek megmutathassák magukat és alkotásaikat. Valamint örömmel tölti el az is, hogy a mai rohanó világban mégis van létjogosultsága a kultúrának és a művészeteknek, és a tapasztalatai alapján Eleken egyre növekvő igény mutatkozik irántuk.
A kiállításon az alábbi alkotók mutatkoztak be: Joschi Ament gyűjtő, Galina Lajos fafaragó, festőművész, Csontos Rozália naív festő, Gergelyné Szőts Erzsébet festőművész, Szegvári Lívia selyemfestő, Zimmermann Ferenc festőművész, Szecskó Attila festőművész, Borsós Tamás fotóművész, Méry Rudolf fotóművész, Lőrincz Attila fotóművész, Wittmann László fotóművész, Strifler Anita viaszfestő, Lőrincz Dávidné goblenező, Hack Antalné goblenező.
Árgyelán Erzsébet

Főző- sütő- aszfaltrajz verseny és autó-bemutató
Borúsan indult a Művelődési Központ idei évi hagyományos Főzőversenye. Az immár hetedik alaklommal, minden év augusztus első szombatján megrendezésre kerülő rendezvény eddig megúszta az időjárás szeszélyeit, de az idén, mondhatni, még a bográcsok is bőrig áztak. De mindez mit sem csorbított a versenyzők kedvén. Reggel  9 órakor már tizenegy bográcsban rotyogott az ebédre való pörköltkülönlegesség. Ezen kívül puliszka, túrós lángos és flekken is készülőben volt, valamint sorra érkeztek a süti-sütő verseny alkotásai. Az égiek 10 óra körül megszánták a szervezőket és egy röpke órára, elzárták az égi csapot. Ez alatt a Művelődési Központot körülölelő járdán a szintén hagyományos Gyermek Aszfaltrajzverseny keretében szebbnél szebb krétarajzok születtek. A főzőverseny keretein belül az Eleki Street Racing Club (továbbiakban ESRC) szervezésében került megrendezésre a II. Eleki Tuningautó Találkozó. Ifj. Árgyelán György, a club elnökhelyettese, elmondta, az ESRC 2006. júniusában alakult, jelenleg 15 taggal működik. Elsődleges céljuk, hogy összefogják az eleki autóbarátokat. Ezen kívül távolabbi céljaik közt szerepel újabb találkozók szervezése, valamint gyorsulási, hangnyomás és egyéb versenyeken való részvétel. Hozzátette azt is, nagyon örül annak, hogy sikerült baráti viszonyt kialakítani a Viharsarki Tuning Clubbal, akik ezen a rendezvényen is szép számmal és csodás autókkal jelentek meg, ezzel is emelve a rendezvény fényét. Valamint a látogatók nagy számából ítélve örömmel tapasztalta, hogy milyen sok embert érdekelnek az autók Eleken. Sajnálattal hallotta továbbá, hogy a látogatók hiányolták az autó-bemutatókon méltán népszerű csajos-autómosást, de a club ígéretet tett arra, hogy a következő eleki találkozón mindenképpen beiktatják a programba ezt a „műsorszámot” is. Akiket a csodás autók látványa és a hangos zene nem vonzott a Művelődési Központba ezen az esős szombaton, azokat az udvarról kiáradó finom illatok ragadtak magukkal, mert 12 órára már annyian sürögtek a bográcsok körül, hogy a zsűrinek néhol csak nagy nehézségek árán sikerült 1-1 kanál kóstolót elcsenni. Az eredményhirdetés, mint eddig minden évben ismét egy versenyző kizárásával kezdődött. A zsűri kimondta, hogy Árgyelán György igazgató szabálytalanságot követett el, amikor hibátlan körömpörköltet tálalt eléjük. Ezért könyörtelenül kizárták a versenyből, és büntetésül megették a főztjét. Na, de a többi versenyző főztje sem kerülte el a sorsát. Akik 1 óra után érkeztek a rendezvényre már csak az ételek hűlt és esőáztatta helyét, valamint jóllakott vendégeket találták. A versenyen az alábbi eredmények születtek: Főzőverseny: 1.Botás Tivadar(vegyes pincepörkölt), 2. Mózer István(őzpörkölt), 3. Székely László(pesti marhalábszár), További versenyzők: Pajzs Security(csirkepörkölt), Bajusz Zoltán(halászlé), Botás Tivadar(marhalábszár, halászlé), Rusz Miklós(birkapörkölt, marhapörkölt), ESRC(sertéspörkölt), ReMIK(flekken), Hotya Mihály(puliszka); Süti-sütő verseny: 1. Papp Jánosné(vízen kullogó, muffin, almás lepény), 2. Kalcsó Istvánné(túrós lángos), 3. Székely Lászlóné(sajtos kifli) és Gál Karolina(gyümölcs torta); Aszfaltrajzverseny: 1. Barna Nikolett, 2. Niedermayer Bernadett, 3. Tamás Kornél.
Árgyelán Erzsébet

Motoros találkozó
Augusztus 6-án délután 13 órakor ismerős hangok verték fel a város csendjét. A Művelődési Központ parkolójában ismét felbőgtek a szebbnél szebb és gyorsabbnál gyorsabb motorcsodák. Innen indulva a közel ötven fős motorkonvoj hatalmas kört tett meg a városban, majd a Hősök utcába érve szemet kápráztató bemutatót tartottak. Ezt követően visszatértek a Művelődési Központba, ahol frissen főtt sertéspörkölt és dübörgő rock zene várta őket. Mikló Csaba, a találkozó szervezője elmondta, nagyon örül, hogy nehézségek árán ugyan, de az idén is sikerült megszervezni a találkozót, külön öröm számára, hogy az idén még több eleki motoros vonult fel. A motorokat a tavalyinál is nagyobb érdeklődés fogadta. Reméljük, hogy ebből a találkozóból is sikerül egy újabb érdekes hagyományt teremteni.
Árgyelán Erzsébet

KÖZLEMÉNY:
A Megyei Közgyűlés tagjait a választópolgárok – kivéve a megyei jogú város választópolgárait – közvetlenül, listán választják meg. A jelölő szervezet egy megyében két listát állíthat: egyet a 10.000 vagy ennél kevesebb lakosú  települések számára, egyet a 10.000-nél több lakosú települések számára. A megyei választókerületben listát állíthat az a jelölő szervezet, amely a választókerületben lévő települések választópolgárai legalább 0,3 %-ának ajánlását összegyűjtötte. Békés Megyében a megye I. számú választókerületében (10.000, vagy annál kevesebb lakosú települések) a listaállításhoz szükséges ajánlások száma 420 db. A megye II. számú választókerületében (10.000-nél több lakosú települések) a listaállításhoz szükséges ajánlások száma: 367 db.
Békéscsaba,2006. augusztus 04. Köszönettel: Dr. Biri István

Átadták az új piacot
2006. augusztus 5.-én a világtalálkozó kapcsán átadtak a lakosságnak a felújított piacot.
Az átadó ünnepségen: Pluhár László polgármester úr köszöntötte a piacozókat.Megemlítette, hogy már megszokott életforma ez a „kereskedelem”. A termelők kihozzák árujukat és cserébe mást vásárolnak.Dr. Perjési Klára képviselőasszony, elismerését fejezte ki az Eleki mezőgazdasági termékek iránt. Méltatta a lakosság munkaszeretetét. Az ünnepségen részt vett Nagy Béla a Megyei Közgyűlés tanácsosa, és Medgyesegyháza polgármestere.  Az Elekieknek jó munkát, gazdag aratást, és jó piacozást kívánt.Ramasz István a piac felügyelője: megköszönte a kivitelezőnek az Eleki Drávillnak a jó munkát. Ezzel birtokba vettük az uniós, követelményeknek megfelelő színvonalú piacot. Az eladók, az őstermelők az ünnepélyes átadón egyes termékeiket fél áron árulták. 
Ramasz István közölte, hogy amennyiben a lakosság igényli, úgy a betakarítás idejére, /október 1.-ig/ minden nap nyitva lehet a piac, reggel 6.-tól 10. óráig.
Rostásné Hotya Valéria 

Régi helyén, új üzem
2006. augusztus 11.-én a régi helyén a volt varrodában új vezetéssel, új termékekkel megindult a termelés.
Boros György vállalkozó a következő tájékoztatást adta: Üzemünk neve: Boros Varroda.
Holland megrendelésre, pólókat varrunk. Még csak néhány nap telt el. Természetes, hogy csak kevesen jelentkeztek. Folyamatosan várjuk a dolgozni akaró és szerető nőket, elsősorban szakmunkásokat. De munkát tudunk biztosítani mindenkinek, aki ipari varrógépen tud varrni. Varrógépeink, a mai kor követelményeinek megfelelő minőségűek. Szeretnénk a létszámot 5o főre bővíteni.  Megváltozott munkaképességűek, rokkant nyugdíjasok, idősebb hölgyek jelentkezését is várjuk.  A bérezésről kérdezem a főnök urat. Teljesítménybéres elszámolásban dolgozunk. A megváltozott munkaképességűek, a nyugdíjuk, ill. nyugdíjszerű ellátásuk mellett, csökkentett munkaidőben dolgozhatnak. Minimál bér felett szeretnénk fizetni. Feleségem révén, Elekre haza érkeztünk. Személyes ismeretségünk, és beszélgetésünk révén polgármester úr is, erről biztosított. Szilágyi Ferencné a régi és új „telepvezető,” a következőkkel egészíti ki a tájékoztatást: Eleken a varrónő képzésnek nagy hagyománya van. Harminchat éve dolgozom a szakmában, kb 5oo főt képeztünk ki a szabás-varrás tudományára. Nagyon sokan vártuk az új munkalehetőséget. Mi, akik húsz- harminc- évet töltöttünk le a varrógép mellett, hiányzott a munka. A családjainkban is szükség van a keresetünkre. Jelenleg ez az egyetlen munkahely itthon.  Fiatal kolléganőim elmesélték, hogy a férjüknek is megszűnt a munkahelye. Nagyon sok munkásától volt kénytelen megválni a Barneváll, a Húskombinát.
Sok családban a szükség az Úr. Mindnyájan örülünk az új kereseti lehetőségnek. Arra biztatunk, valamennyi varrni tudó hölgyet, és urat, jöjjön, közénk dolgozzunk együtt. A munka: szükséget riaszt, enni ad, emberi tartásra tanít.
Rostásné Hotya Valéria

Emléktábla-avatás
2006. augusztus 4-én, a világtalálkozó első napján a Wild-családra emlékezve emléktáblát avattak az egykori textiláruház /1925-51/ falán. /Az épület ma a középiskola gazdasági hivatalának, illetve könyvtárának ad helyet./
A megemlékezés elején Lantos Mihályné köszöntötte a család jelenlévő tagjait, illetve a szép számú hallgatóságot, majd pedig ugyanő versrészleteket olvasott fel. Utána R.T méltatta az egykori kereskedőcsaládot, külön kiemelve azt a tényt, hogy még ma is sokan emlékeznek a Wildekre, akiknek az emléktáblájuk a mai elekieknek elsősorban azt jelentheti, hogy becsületes munkával is meg lehet gazdagodni, illetve példájukból érdemes tanulni a maiaknak is! Ezek után pedig arról volt szó, hogy milyen lehetett az egykori német Elek, és kikre lehetünk méltán büszkék eleink közül. Az emléktábla leleplezése után Zámbó András, a Radványi György Középiskola igazgatója a könyvtárban beszélt a vendégeknek a középiskoláról, majd következett a Radványi-gyűrű átadása, amelyet az idén Lantos Mihályné és Molnárné Kanizsai Margaréta kapott meg. Végül pedig ugyanott a Magyarországi Németek Családfakutató Egyesület mutatkozott be érdekes előadásaival. /Ennek a szervezetnek az egyik vezetője az eleki születésű Ament Andor Miksa!/
Rapajkó Tibor

MUNKAHELYEK TEREMTÉSE ELEKEN
Pluhár László polgármester úr jó hírrel tudott tájékozatni, hiszen Eleken szeptember elsejétől új munkahelyek jöhetek létre közreműködésével illetőleg a Polgármesteri Hivatal vezetése, valamint Völgyesi István igazgató úr és kollégái közreműködésével.  Mit is jelent ez a település számára? A szociális foglalkoztatást szervezték meg kollégáink, hiszen a Humán Szolgáltató Központunk nappali ellátásához kapcsolódóan megkaptuk a foglalkoztatási engedélyt. Összesen 51 személy fog dolgozni, ebből 47 megváltozott munkaképességű, illetőleg a Foglalkoztatási célú Rehabilitációs Szakértői Bizottság által javasolt személyt tudunk foglalkoztatni, illetőleg további 4 személy jut munkához, akiknek a foglalkoztatáshoz tartozó adminisztrációs illetőleg koordinációs munkát látják el. A 47 eleki lakos elsősorban szolgáltatási tevékenységet lát el az önkormányzati intézmények körében, így adminisztrációs munkát, takarító, karbantartó és parkgondozó, valamint könnyű kisegítő munkákat. A másik eredmény a településen az, hogy ismét működik a varroda. Pluhár László polgármester úr elmondta, hogy éltek azzal a lehetőséggel, hogy egy szabadkígyósi vállalkozó (eleki kötödéssel) munkahelyet kívánt teremteni Eleken és segítséget kért tőle telephely létesítéséhez. Polgármester úr eljárt a volt varroda épület tulajdonosánál és ennek eredményeként a varroda már augusztustól működik 30 fővel, de 50 főre kívánja bővíteni a foglalkoztatását, mivel a gyártói megrendelésének kapacitásához szükséges a munkaerő bővítése. Völgyesi István igazgató úr intézményében, a Pszichiátriai Betegek Otthonában 46 gondozott eleki lakos munkához juthat szeptember 1-től munka-rehabitációs foglalkoztatás keretén belül, illetőleg további 4 eleki lakos, akik itt is a szociális foglalkoztatáshoz tartozó adminisztrációs és koordinatív tevékenységet fognak ellátni. Pluhár László polgármester úr elmondta, hogy ezek az eredmények önmagukért beszélnek, hiszen munkahely teremtés iránti igény jelen van a településünkön és fő célja kell, hogy elegyen minden felelős eleki vezetőnek, hogy munkahelyeket teremtsen Eleken. Polgármester úr sajnálattal vette, hogy 2005. decemberében a munkahelyteremtő kezdeményezését a Képviselő-testület nem támogatta. Ez az elképzelés lényegében hármas haszonnal járt volna a településnek, hiszen a volt gyermeknevelő épületének felújításával az ingatlan álaga nem romolna, másrészt az épületben kialakítandó Idősek Bentlakásos Otthonába beköltözhettek volna azok az idősek, akik jelenleg sorban állnak az intézményi helyekért, harmadrészt az intézmény munkahelyet is jeletetett volna legalább 15 személynek, és a szakmailag felkészült eleki lakosok idén februárban szerezték meg azt a szakmát, ahol munkához juthattak volna. 
Lantos Mihályné

Elek Városa szépül, fejlődik
Belterületi útfelújítási munkálatok: A város önkormányzata 2006 évben 10 – meglévő burkolt út – felújítására nyújtott be pályázatot, a Dél-alföldi Regionális Fejlesztési Tanács (DARFT)- hoz. A benyújtott pályázat nyert. A kivitelezési  munkálatok elvégzésére a Hódmezővásárhelyi Útépítő Kft (HÓDÚT)-vel, mint a közbeszerzési eljárás nyertesével kötött az önkormányzat kiviteli szerződést 75 399 000 – Ft bruttó összegben. A fenti kivitelezési összegből 58%-ot nyert az önkormányzat és 42% az önerő. A HÓDÚT a szerződésben vállalt kötelezettségének eleget tett, I. osztályú jó minőségben az alábbi utcákban az aszfaltozási munkálatokat elvégezte: Lőkösházi út – tüzép előtt – Pöltenberg út – Tavasz út – Tél út – Munkás út – Kossuth L. út – Szt. István út – Liszt F. út – Kisfaludy út és a Mátyás k. út. A kivitelezés során 19.390 m2 új aszfaltburkolat készült el, mely burkolat reményeink szerint az utak jó minőségét hosszú távon biztosítja.
Elképzeléseink szerint – amennyiben az útfelújítási pályázat 2007-ben is meghirdetésre kerül, további utcák újra aszfaltozását tervezi az önkormányzat. Meglévő piac felújítási munkálatai: I: ütem A Földművelésügyi és Vidékfejlesztési Minisztérium, mint az Agrár és Vidékfejlesztési Operatív Program (AVOP) pályázaton az önkormányzat 21.666.450.- Ft bruttó összeget nyert a meglévő piac  33.333.000.- Ft teljes bekerülési költségű projektjéhez. A közbeszerzési eljáráson az eleki székhelyű DRÁVILL Építő és szolgáltató Kft-vel kötött az önkormányzat kiviteli szerződést. A szerződés 2006. április 07-én került a kivitelezővel megkötésre. A munkálatokat a kivitelező a vállalt határidőre 2006. július 31-ig I. oszt. minőségben elvégezte. A műszaki átadás átvételi eljárás 2006. augusztus 23-ára ki van tűzve. A felújítás során a piac körbe lett kerítve, új térburkolatot és aszfaltot kapott, a piacfelügyelő részére iroda került kialakításra, valamint megoldódott a piac szociális helységeinek kérdése is (mozgáskorlátozottak is használhatják!). Az épület köré dekoratív előtető rendszer került kivitelezésre. A tervezett II. ütemben kerülne megépítésre az aszfaltburkolat terítése, a fedett elárusító pavilonok elhelyezése és valamint a piacon belüli út és a Dózsa Gy. úton és a Bajcsy Zs. úton a a parkolók megvalósítása. Szennyvízcsatorna és szennyvíztisztító telep építése: A SAFE Magyarország Mélyépítő Kft (Budapest) kivitelezésében intenzíven folyik a szennyvízcsatorna hálózat és szennyvíztisztító telep építési munkálatai, melynek során a házibekötések – 762 tervezett bekötésből 60%-os – a hálózatépítésből mintegy 50%-os a készültségi fok. A fogadó telep építési munkálatai is jól haladnak, mintegy 65%-os a készültsége. Folyamatosan készül a tervezett 5 db szennyvíz átemelő is. Azokon a helyeken, ahol a lakosság részéről rácsatlakozási lehetőség megvan, a helyi KTV-n keresztül értesíteni fogjuk a lakosságot, hogy mely utcákban köthető rá a kiépített új vezetékekre. A most kiépített szakaszokon csak az önkormányzat hirdetését követően szabad az új hálózatra rákötni! Buszforduló: A Kétegyházi – Leiningen út sarkán az új buszforduló, melynek műszaki átadására 2006. augusztus 19-án került sor. Az átadás sikeres volt, a meghívott szakhatóságok hozzájárultak a létesítmény használatához. Elképzeléseink szerint az új buszforduló megépítésével megoldódik az újtelepi lakosság azon régi igénye, hogy a Gyulai busz is kimenjen újtelepre. Jelenleg a VOLÁN Rt-vel van folyamatban egyeztetés, a technikai részletek megoldására. Kézilabda pálya létesítése a volt Gimnázium udvarán: A volt Gimnázium iskola udvarán jelenleg készül a 20 m x 40 m (800 m2) alapterületű aszfaltos burkolatú kézilabda pálya. A pálya megépítése megoldja az iskola sportolási – játszási lehetőségeit. A tájékoztatást Málik József főmunkatárstól kaptam. 
Lantos Mihályné

Egy eleki levél a nunciusnak
Hazánkban az I. világháború után 1920 és 1945 között létezett szentszéki képviselet /Apostoli Nunciatúra/. A nagykövetség akkori címe ez volt: Budapest, I. kerület, Dísz-tér 4-5. 1945. április 4-én azonban a szovjetek törvénytelenül kiutasították az akkori követet, így csak 1990-től állhatott
helyre a törvényes rend itt is! A nunciatúra épülete azonban ma már nem ott, hanem a Gyimes u. 1-3. szám alatt található a XIII. kerületben, 2003-tól pedig Juliusz Janusz a magyarországi nuncius. A két világháború közötti időszak kétség kívül legközismertebb magyarországi nunciusa Angelo Rotta /1872-1965/ volt, aki 1930-45-ig képviselte hazánkban a Szentszéket, de ő volt a nagykövetek doyenje is. Ebben a nagyon nehéz időszakban a legnagyobb elismerést azzal vívta ki a katolikus egyház, illetve maga számára, hogy Magyarországon több ezer olyan ember életét mentette meg, akiket származásuk miatt üldöztek Mi az eleki plébániai levéltárban eddig csak egy olyan levelet találtunk, amit Elekről hozzá írtak. Tőle viszont nincs semmi se, így a most bemutatott levélre küldött válaszát sem sikerült meglelnünk. Valószínűleg Wagenhofer Ede /1911-97/ fogalmazta meg, illetve küldte el azt a latin nyelvű levelet Angelo Rottának 1938.december 2-án, amely ugyan nem a nagypolitikáról szól, de ugyanakkor mégis a nunciustól kér segítséget.  Wagenhofer Ede több hivatalos levelet adminisztrátorként- ügyintézőként írt alá, így ezt a levelet is./.
Most pedig nézzük a kérést: "Őexcellenciája, Főtisztelendő Úr! Baumann Veronika, az elhunyt Hoffmann Miksa özvegye a csanádi egyházmegyében, aki nagyon beteg, a tüdeje gyenge, de még tud mozogni, de nem tud böjtölni az áldozás előtt, mert annyira legyengült a szervezete, így azt a lehetőséget kéri esdekelve, hogy orvosi igazolással a szentségáldozás előtt port, cukrot...magáéhoz vehessen, A kérés támogatása reményében Excellenciád pecsétgyűrűjét csókolja
Elek, 1938. december 2. 
engedelmes fia :
intéző a lelkiekben.
/Angelo Rotta 1872. augusztus 9-én született Milánóban. Az Eleki Krónika augusztusi számában ezen írásunkkal a nagy tekintélyű, világhírű egykori budapesti apostoli nunciusra, diplomatára emlékeztünk./
Rapajkó Tibor

Vakáció
Vakáció- minden kisiskolás számára ez a legszebb szó. A hosszú tanév után jól esik a pihenés, a nyaralás. Marika /kérésére nevezzük őt így/ saját nyári szünetére így emlékezik. Másodikos voltam. Rettenetesen vártam a vakációt. Mindent beleadtam a tanulásba, egy egész jegyet javítottam. A matematikával nem is volt semmi bajom szerettem. De az írásom- szóval csúnya volt. Az olvasás is nehezen ment. De nekem javítani kellett. Józsi bácsi még a tavasszal megígérte, hogy aki jól tanul, rendszeresen jár a táncpróbára, a nyáron mehet a „csapattal” a Balatonhoz nyaralni. Erre hajtottam, ezért igyekeztem olyan nagyon. Anyukám, apukám nem tudta volna kifizetni az üdülés költségeit. Azon kívül négy kistestvérem van. 
Végre eljött az utolsó tanítási nap. Gondtalanul játszottunk. Hiába voltam kislány, nagyon szerettem focizni. A fiúkkal vegyesen rúgtuk a labdát. És megtörtént a baj. Egyszerre három ablaküveget törtünk szét.    Anyukám rettenetes döntést hozott. Na kislányom ezzel ugrott a Balatoni nyaralásod. Kihívjuk az asztalos mestert megcsináltatjuk és kifizetjük. Egy pár napig elhessegettem a gondolatot. Ugyan már nyáron ki üvegezni? Biztosan nem veszi komolyan a mester sem. 
És kijött! Láttam hogyan dolgozik. Sírtam, toporzékoltam.
Ez nem igazság, a szomszéd gyerekkel együtt fociztuk ki az ablakokat. Miért egyedül én bűnhődjek?
Elkészültek az új üvegek. Óh, hogy gyűlöltem őket.
A Mester hozta a számlát, édesanyám a pénzt. Az én pénzemet.
És akkor sírva elpanaszoltam az óriási bánatomat. A Mester egy pillanatig nézett, letörölte könnyeimet, és visszaadta a pénzt azzal a megjegyzéssel, hogy érezzem magam nagyon jól, fürödjek sokat. Azóta eltelt több mint tíz év. De arra a Balatoni nyaralásra, ma is jó szívvel gondolok. Nálunk a mester,emberségből is kitűnően vizsgázott. Történetem tanúlsága, a vállalkozáshoz a jó mesteri munkához jó szív is kell.
A történetet hitelesen lejegyezte: Rostásné Hotya Valéria

Emléktábla avatás
2006. augusztus 18.-án a Cigány Kissebségi Önkormányzat székházában emléktábla avatás történt. A Nyugdíjas Egyesület énekkara lépett fel először. Drágos József a helyi Cigány Kisebbségi Önkormányzat elnöke nyitotta meg az ünnepséget. A néhai Lázok Jánosra így emlékezett. Egyszerű munkás ember, mégis nagy ember volt. Példát mutatott a cigányságnak. Egyszerűen élt, nagyon sokat dolgozott. 
Erre tanította a cigányokat is: „Komám! csak végszükség esetén könyörögjél segélyért. 
Amíg erőd, bírja dolgozzál” –mondogatta többször. A munka szeretete volt az ő nagysága.
Feleségével együtt, négy gyermeket neveltek fel. Mind a négy „gyereknek” szép háza, rendezett családja van. Megtanulták apától, meg kell fogni minden munkát.
Lázok János 10 évet focizott az Eleki Cigányság csapatában, háttér játékos volt.
Tiszteletére az emléktáblát felavatta: Pluhár László, Polgármester Úr, és a Gyulai Rendőrkapitány úr, Dr Tábi Tibor. A szép számmal megjelent közönséget, a cigány hagyományokat őrző táncosok szórakoztatták. Először a helyiek, majd a Mezőgyáni cigány tánccsoport ropta a fergeteges táncot. Vastapssal kísértük Csiszár Brigitta, öt éves, nagycsoportos óvodás kislány és párja Botos Erik kiscsoportos óvodás kisfiú táncát. Mindenkinek nagyon tetszettek, igazi születetett táncosok. Köszönjük a Mezőgyáni „Lunga Drom” vezetőjének, Kovács Lászlónénak a betanítást.Ezután barátságos, focimérkőzésre került sor. A focizó csapatok: az Eleki cigányfiúk, és a Megyei Rendőrség „fiai”. Az eleki csapat 4:2.-re, győzött. Este jóízű vacsorát fogyasztottak a vendégek, kb 140 fő.
Mindenki nagyon jó érezte magát. Lázok János fiatal özvegye a következő mondattal köszönt el :
Lehet, hogy a párom fenn a csillagok közül most mosolyogva néz le ránk….  mondta könnyeit törölgetve.
Rostásné Hotya Valéria

Szabó Katalin Zsófia: Rólad…

Mint égő tűz a sötét éjben, világoltam neked,
én voltam hűsítő írja, ha vérzett mély sebed.
Ha mérges múltad mélyéről morajlások jöttek,
tengerhullámaidnak én hárfám intett csendet.
Én gondoztam jövőd sarjadó virágát, ha nehezen nyílt,
védőpajzsod voltam, ha a sors belőled egy darabot kért.

De Te elmentél, és itt hagytál, elmentél, és itt hagytál,
mint unott levelet az őszi fa magadtól eldobtál.
Ha a valóság kútjából arcom nem nevetett reád,
nem ismertél álmodban, nevemet már nem tudta szád.
Láttalak kezedben fonnyadt virággal, mit nem tartottál meg,
mely új hajtást hajt, bimbót nevel, virágzik, de nélküled.

Mind elhalkul egyszer, ki ajtaján a csalódás kopog,
vagy a keserű dallam sír vagy a csend a dalért zokog.
Mi színes pille száll alá valaha az emberi létnek,
gyenge élte során súlyos, nagy vasdarabbá dermed.
S ha az élt’ben nehéz ódon, rozsdás, rút vas recseg,
az idő szárnyán mégis színes, könnyű pille lesz.

Rendkívüli képviselő-testületi ülés
A képviselő-testület 2006. július 25-én tartott rendkívüli ülést. A polgármester – Pluhár László Úr köszöntötte a megjelenteket és a jegyzőkönyv hitelesítésére Völgyesi Istvánt és Niedermayer Ernő képviselőket kérte fel, akikkel a testület egyhangúan egyet értett. Napirend volt: a Dr. Mester György Általános Iskola közbeszerzési eljárást bíráló bizottság határozata, néhány pályázati lehetőség az iskolában, illetve a város szennyvíz elvezetésének VI. üzeme, valamint tájékoztatás az általános iskola igazgatói állásával kapcsolatban. A képviselő-testületet tájékoztatta Pluhár László polgármester a közbeszerzési eljárás eddigi állásáról, amit a testület egyhangúan elfogadott. „ A Dr. Mester György Általános Iskola épületének felújítására (Lőkösházi u. 10) a nyertes ajánlattevő a BÓLEM Építőipari Kft (5600 Békéscsaba, Őszi u. 3) lett, amelynek ajánlati ára 26Ft. A testület felhatalmazta a polgármestert a projekt megvalósításához szükséges intézkedések és jognyilatkozatok megtételére. Elek Város Önkormányzata pályázatot nyújtott be az „Európai Gazdasági Térség finanszírozási Mechanizmusa és a Norvég Finanszírozási Mechanizmus” által meghirdetett támogatásra, Elek város főterének rehabilitációja projekt megvalósításához. A pályázat megvalósításához szükséges önrészt (a megvalósításhoz szükséges összeg 15%-át) a város, vállalja. Az össz költség 294Euró, önerő 44Euró. Így felhatalmazták a polgármestert a szükséges intézkedések megtételére. Elek Város Önkormányzata a „Csorvás- Szabadkígyós- Elek szélessávú informatikai infrastruktúra kiépítése” című projektben a saját forrás kiegészítéséhez pályázatot nyújt be az EU Önerő alaphoz a folyamatban lévő fejlesztés jogán. A megnyert támogatás 157Ft. Önerő 52Ft. Összesen 210000 Ft. Elek városára eső teljes költség 50ft. Az önkormányzat az EU Önerő Alap támogatása esetén felhatalmazta a polgármestert a szükséges intézkedések megtételére. - A szennyvízcsatorna VI. ütemének elkészítése ajánlattevőjének, a Békés Mérnök ajánlatáról tájékoztatott Pluhár László. Niedermayer Ernő aggódását fejezte ki a pályázat megnyerőjével kapcsolatban.
- A polgármester elmondta, hogy a közbeszerzési eljárás lefolyásáról senki nem tud tájékoztatást adni, egyenlőre csak a vízjogi engedélyezésekről van szó.
- Völgyesi István örömmel nyugtázta, ha megvalósul a VI. ütem Elek lefedettsége 100 %-os lesz.
- A képviselőtestület felhatalmazta a polgármestert, hogy járjon el abban, hogy az előterjesztésben szereplő összeg kifizetését 2007. évre tudja halasztani. 
  A Dr. Mester György Általános Iskola igazgatói pályázatára térve a polgármester elmondta: a Német Kisebbségi Önkormányzat egyet nem értését fejezte ki Pelle Lászlóval szemben. Így egy 9 fős bizottságot állítanak fel, melyből 3 főt a testületből jelölnek: Dr. Heim Lajosné, Singer Ferenc és Pluhár László. Drágos József kifogásolta, hogy a Német Kisebbségi Önkormányzat nem lesz képviselve.
Pluhár László megnyugtatta, hogy 3 fővel képviselve lesz a Kisebbség is. A javaslatot 9 igen, 2 tartózkodó szavazattal elfogadták. Ezután parázs vita bontakozott ki a képviselő-testület döntéséről (9:5 arányban Pelle Lászlót fogadták el) Niedermayer Ernő nem tudta elfogadni a döntést, ezért fordult a felsőbb szervekhez. Pluhár László felhívta a figyelmet, hogy a törvényesség útján vigyék végig az ügyet, és a cél az legyen, hogy pontot tudjanak tenni az ügy végére. Mivel több hozzászólás nem volt, az ülést bezárták. 
Lantos Mihályné 

Önkormányzati ülésről
Elek Város Önkormányzata 2006. augusztus 11-én tartotta rendkívüli képviselő-testületi ülését. Pluhár László köszöntötte a megjelent képviselőket, majd javaslatot tett a jegyzőkönyv hitelesítőire Drágos József és Dr. Kuruczné Czvalinga Judit személyére – melyet a képviselő-testület egyhangúan elfogadott. A rendkívüli ülés napirendje a 2006. október 1-jei választások kapcsán született, mivel a szavazatszámláló bizottság tagjait és póttagjait újra kellett választani. Dr. Kerekes Éva felhívta a figyelmet, hogy Kisebbségi szavazókört is fel kellett állítani, amely mellé nem lehet delegálni a pártok képviselőit. Az előterjesztésben ugyan azok voltak, akik az előző bizottságokban dolgoztak. A képviselő-testület az előterjesztést ellenszavazat nélkül elfogadta. 
Lantos Mihályné

Gondolatok, szólások a kenyérről
Augusztus 20: az új kenyér ünnepe. A mindennapi kenyérnek, ma is, régen is nagy volt a becsülete. Emberek milliói ma is, régen is, így fohászkodtak:  „Mindennapi kenyerünket add meg, nekünk ma” A kenyér pocsékolása, minden időben tiltott dolog. ; A jó emberre, azt mondják, olyan, mint egy falat kenyér, vagy kenyérre lehet kenni, olyan jószívű. ; Aki más kenyerét eszi, élősködik, nem akar külön kenyérre menni, azaz a maga háztartásában élni és kenyeret keresni. ; A fiatal házasokról azt mondják, hogy jobb, ha a maguk kenyerén vannak. ;  A magányos embernek meg úgy kell a társasság, mint a falat kenyér. ; Aki megöregszik, megette a kenyere javát. ; Elválik a kenyér héjától, azaz senki sem él örökké. ;  A mennyasszony feje fölé, kenyeret tartottak, míg bement a házba, ez azt példázta, hogy a kenyérből soha ki ne fogyjon. „A kenyérből soha ki ne fogyjon”  Ezt, kívánjuk valamennyi eleki családnak.
Rostásné Hotya Valéria

Augusztusi jeles napok
Augusztus l. - Vasas Szent Péter napja
Szent Péter ünnepe, annak emlékére, hogy egy angyal kiszabadította Heródes börtönéből.

Augusztus l5. -  Nagyboldogasszony napja
Ez a nap a legrégibb Mária-ünnepünk. Ezen a napon Mária mennybemenetelét ünnepli az egyház. A legrégibb parancsolt ünnep, mert Szent István az országot Szűz Mária oltalmába ajánlotta. Nagyboldogasszony napja sokfelé búcsúnap.
Az ún. két Boldogasaszony közét / augusztus l5 – szeptember 8. / szerencsés időszaknak tekintették. Ilyenkor ültették a tyúkokat, hogy jó tojók legyenek. Az ebben az időszakban tojt tojásokat összegyűjtötték, mert úgy gondolták, sokáig elállnak. Ezeket külön elrakták és meszet szórtak rájuk.

Augusztus 20. –  államalapító királyunk ünnepe. Mária Terézia l774-ben országos ünneppé nyilvánította. Ez a nap az új kenyér ünnepe is. István-napi szép idő jó gyümölcstermést jelez. Ekkor mennek el a gólyák.Az eleki ünnepségről bővebben olvashatnak az újságban – az újtelepiek nagy örömére buszfordulót avatnak e napon.

Augusztus 24. - Bertalan napja
Bertalan apostol ünnepe, aki a szűcsök és csizmadiák védőszentje volt.Egy l8. századi kalendáriumból vett rigmus :
„Amint Szent Bertalan magát mutogatja,
Az őszi idő is magát mind aszerint tartja.”
Nádor Mária

Rendezvények a Leimen Házban …
A Világtalálkozók idejének elérkezése nagy és boldog ünnep mindenki számára. A vendéglátók mindent megtesznek annak érdekében, hogy az idelátogatók a legjobban érezzék magukat. Sok-sok munka, egyeztetés áll a háttérben, amíg elérkezik a várvavárt ünnep,  Igy történt ez az idén is, amikor az elekiek VIII. Világtalálkozójára került sor, augusztus 4-5-6-án. A németek közösségi háza, a Leimen Ház is ünneplőbe öltözött. Szorgos kezek takarítottak, diszítettek, hiszen vendégeket vártak ide is. Díszes meghívó hívta az érdeklődőket mindjárt az első napon Püspöki Jánosné, autódidakta festő kiállítására. 17 képet hozott az alkotó : tájképek, virágcsendéletek diszítették a ház folyosóját. Bár jelenleg már Gyulán él Ibolya, de Elekhez való szoros, bensőséges kötődését az eleki képei hűen tükrözik. Mindegyik alkotásban megláttuk az embert, a teremtő erőt és azt, amit az alkotó mondani akart nekünk. Érdemes volt meghosszabbítani a kiállítás megtekintésének időpontját, mert így még többen gyönyörködhettek a festmények színes kavalkádjában. Több alkotása gazdára talált. Ugyanezen a napon egy Németországból érkezett művészt is köszönthettünk : Frau Klemm,Wild Klára személyében. Ő a selyemfestés csodás világába invitált bennünket. Képeiről sugárzik a szteretet, a békesség és az összetartozás Arra törekszik, hogy kifejezésre jussanak érzései, gondolatai, hogy alkotásaival lelki vígaszt nyújtson. Elek városa ismét gazdagodott egy alkotásával, melyet a müvész személyesen adott át Pluhár László polgármester úrnak. Klárika nemcsak képeket fest, hanem ezzel a technikával csodaszép sálakat, nyakkendőket és terítőket is készít. A kiállító két festő mellett  a ház nagytermében, Joschi Ament kiállitását láthatta a jelenlévő közönség. A 60 évvel ezelőtti borzalmakat mutatta be a kiállító- fotókkal illusztrálva, „ Honfitársaink keresztútja – a 60 évvel ezelőtti kiűzetés Magyarországról” címmel.Mindenki számára megrendítő, megrázó volt ez a kiállítás, főleg azoknak, akik részesei is voltak ennek a borzalomnak.
--Még az itt-tartózkodó vendégek tiszteletére rendezte meg az Eleki Németek Egyesülete az immár hagyományossá váló szalonnasütést, augusztus 10-én. Sajnos éppen a legjobban zuhogott az eső, amikor begördült a busz Gyuláról és gyülekeztek a helyi meghívottak is.  A szervezők kissé elkeseredve nézték az eget, de egy óra múlva elállt annyira az eső, hogy mindenki megsüthette a szalonnáját, és fogyaszthatta mellé a friss paradicsomot és paprikát. A ház hátsó nyitott tere zsibongott a résztvevők beszélgetésétől, azután a gombosharmonika hangjai is felcsendültek. Jó hangulatban, vidámságban telt el ez az este is. Egy ilyen ünnep arra is jó, hogy az eleki lakosok is / sokan most jártak először itt / , megláthassák a ház szépségét, a múltat idézve elgondolkodjanak a jelenről, a jövőről ...
Az ünnep elmúltával lassan mindenki visszautazik oda, ahonnan érkezett és visszatér a régi élet újból ebbe a csöndes határmenti kis városba.
Nádor Mária 

Az Elekiek Világtalálkozójáról
A világtalálkozó 2006. augusztus 4-én a Békés Megyei Radványi György Középiskola Tangazdaságában vette kezdetét. Az iskola a hagyományoknak megfelelően gulyáspartival és lovasbemutatóval kényeztette el a vendégeket. Ha az ebédről szeretnék írni, akkor az elegendőnek bizonyul, hogy a vendégek közül többen jöttek repetáért – igazi békés, boldog hangulat uralkodott, annak ellenére, hogy az időjárás nem volt túl kegyes a résztvevőkhöz. Aztán úgy dél után a felhők megszánták a résztvevőket – és lassan kiderült az ég – megkezdődhetett a bemutató. A műsorközlő külön köszöntötte a vendégeket – Dr. Wahlt és feléségét, Schneider József urat, Joseph Post és Joschi Ament urakat, és természetesen városunk polgármesterét Pluhár László urat és Dr. Heim Lajosné alpolgármester asszonyt, nem megfeledkezve az iskola igazgatójáról Zámbó András úrról. Az első bemutatószám a díjlovaglás volt. Ez a sportág a lovassportnak egy igen magas követelményű válfaja. A díjlovaglásban vagy előlovaglásban, azaz a ló idomítottságának, belovagoltságának, a lovas idomításbeli készségének, a ló és a lovas összhangjának a bemutatásában a versenyszámok a fokozatosság és az egymásra épülés elvei alapján zajlanak le. A lovastól és a lótól olyan figurális elemek végrehajtását követeli, amely szinte akrobatikus jelzővel illethető. A bemutatót tartották: Mészáros Imola – a Debreceni Lovas akadémia, Gajdács Bettina a Békéscsabai szabadidős Lovasklub színeiben Szabó Judit iskolánk tanulója, az iskola saját lován lovagolt. Csikós bemutató következett melyet Kiss Juhász Ferenc és Nagy József tartott. A csikósok évek, évtizedek, sőt évszázadok óta hozzátartoztak a magyar tájakhoz. A csikósok nem csak a ménesek őrzését végezték, igen kemény emberek voltak. Különböző mutatványokra tanították a lovaikat, pl. hasal a ló hátán a csikós, ültetik a lovat stb. A legfontosabb eszközük a karikás ostor volt, melynek használatáról igen fergeteges bemutatót tartottak. A díjugratás is maradandó élményt hozott. Krajnyák Attila és Kolorovszli Erika a H. Panel Kft, Szendi Géza, Hagyi Bettina Majdisz Anita a Békéscsabai Szabadidős Lovasklub képviseletében mutattak be színvonalas produkciót. Mindenkinek igen kellemes élményt nyújthatott votige bemutató. Már 1839-ben felfedezték, hogy a voltizsálás erősíti, gyorsabbá és ügyesebbé teszi a testet, minden másnál jobban kiképezi és megcélozza az izmokat. Nem lehet tökéletes lovas, aki nem tökéletes voltizsáló”. Előnye, hogy előiskolája lehet a lovassportnak, nem csak megszeretteti, de megismerteti a gyerekeket a lóval. A rendezvényen fellépett a Füzesgyarmat gyermeklovas Alapítvány Lovastorna csapata. A pusztaötös fogatot a XIX. század közepén festette meg Ludvig Koch osztrák festő. 1953-ban Lénárt Béla megvalósította a festő álmát – ötös fogatott hajtott. 1972-ben Buch Viktor puszta tizenkettesével világrekordot állított fel.
2003-ban Szegedi Gábor puszta tizennégyest, majd a tápiószentmártoni csikós puszta tizenhatost hajtott.
Itt nálunk a pusztaötöst Kisjuhász Ferenc hajtotta. A bemutatóból nem maradhatott ki az Eleki Szabadidős Lovasklub tagjainak bemutatója, (Barna János, Barna Gergely, Mány Péter akik állandó bemutatói a rendezvényeknek). A mezőhegyesi Medve Zsolt (iskolánk volt tanulója) is bemutatót tartott, majd Patka Mihály iskolánk tanulója is bemutatta tudását. A vendégek innen indulhattak a városi ünnepségekre.
Lantos Mihályné

Köszöntjük Elek Város legfiatalabb lakóját
Elek Város legfiatalabb lakója, aki itt van közöttünk Kósa Schmidt Ervinke, aki 2006. július 10-én 3680 gramm súllyal és 56 cm hosszúsággal látta meg ezt a csodálatos napvilágot. Édesapja Kósa György a Békéscsabai Tűzoltóságon dolgozik, hivatásos tűzoltó. Édesanyja Schmidt Ilona varrodai csoportvezető, jelenleg a kisgyermekkel van otthon.
Most pedig hozzád fordulok Ervinke, akit Elek legfiatalabb polgáraként tartunk számon, és részt tudsz venni „némi” segítséggel életed első ünnepségén. Büszkék vagyunk rá, hogy erre a tájra születtél, amit szüleid, nagyszüleid szülőföldjüknek mondhatnak, vagy amit szüleid választottak otthonodnak. A mindennapok – apróbb nagyobb örömeink – úgy színesítik életünket, mint az egyszerű ruhát az ékkövek. Egy gyermek születése a legnemesebb ékkő, a legszebb csillag mind közül. Kedves Ervinke! Kívánjuk Neked, hogy növekedj nagyra erőben, egészségben családod és az egész közösség örömére. Aztán ha felnőttként máshova vet a sors, ne feledd, hogy honnan indultál. Szívedben mindig legyen egy kis hely, ahol Elek város kertjei, házai, utcái, fái, virágai hívogatóan súgják a füledbe, ide minden utadról szeretettel várunk. Ez a táj, ez a város mindig a Te szülőhazádként ölel át. Kedves Szülők! A város vezetése nevében kívánom, hogy boldogságban, békességben teljenek napjaik. Találják meg gyermekükben azt a felemelő boldogságot, amit csak egy gyermek mosolygása tud megadni a családnak. Sok-sok boldogságot, egészséget kívánok mindnyájuknak.
Burns szavait idézem:
„Béke, vágy, kincs, öröm, érdem,
Minden áldás kísérjen.”

Köszöntjük Elek Város legidősebb férfi lakóját
1905. december 23-án született Dombegyházán. Szüleit hamar elvesztette, édesanyja 1913-ban, édesapja 1918-ban meghalt. 1971-ben ment nyugdíjba, akkor 32 évet ismertek el neki. A nyugdíjba vonulása után a ház körül dolgozgatott. A régmúlt idők dalaiból, katonanótáiból a Honvéd Táncegyüttes illusztris személyiségei is gyűjtöttek nála. 1982-ben meghalt a felesége, ami nagyon megviselte, lelki beteg lett. Önállóan szőlőlugast gondozgat, tesz-vesz a ház körül. Nagyon szereti két dédunokáját, Katalint és Évát, az életet jelentik számára. Unokájával, annak feleségével nagy egyetértésben élnek. Sokszor elmondta, hogy addig érdemes élni, amíg el tudja magát látni. S hogy mi a hosszú élet titka? - kevés alvás, sok munka. Gyuri bácsi! - Isten éltesse sokáig jó erőben, egészségben szerető családja körében.
Lantos Mihályné

Románia első biogazdálkodói Eleken vizsgáztak
2006. augusztus 24-25-én az eleki Radványi György Középiskolában, a felnőtt tagozaton 28 Arad megyei gazdálkodó /8 hölgy is/ szerzett oklevelet a PHARE-CBC program támogatásával. A képzés még tavaly szeptemberben kezdődött. A képzésben valórészvétel alapvető követelménye volt az érettségi bizonyítvány. A vizsgázók 13 Arad megyei településről érkeztek, és volt köztük pl. mérnök, tanító, de egy ezredes is! A megszerzett oklevelek az EU-szabályoknak megfelelnek, így annak tulajdonosát Romániában biogazdálkodásra jogosítja fel. A most vizsgázók továbbképzése Aradon fog folytatódni.
Jogosan büszkék lehetünk ennek a nem mindennapi eleki-aradi teljesítményre!
/Forrás: www.nyugatijelen.com/
Rapajkó Tibor